
Р Е Ш Е Н И Е  
№  РС-393-25-094


Днес, 10.09.2025 г. в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов


У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията /ЗПК/ и е образувано въз основа на Решение за образуване на производство за конфликт на интереси № КИ-185 от 30.06.2025 г. на Комисията за противодействие на корупцията по сигнал с вх. № С-393/23.06.2025 година.
Производството е образувано срещу Иван ****** Лалов – председател на Общински съвет П.  
В сигнала се изразяват съмнения за конфликт на интереси и злоупотреба със служебно положение от страна на Иван Лалов. Посочва се, че на 27.05.2025 г. Лалов е  подписал договор за правна защита и съдействие с адвокат от АК – П., като представител на Общинския съвет във връзка с адм. дело № 538/2025 г. по описа на Административен съд – П. на стойност 1000 лв. Твърди се, че това действие е извършено в частен интерес, т.к. адвокатът защитавал лично подписалия договора председател, без предварително възлагане и упълномощаване от страна Общинския съвет. Това поражда съмнения за еднолично упражняване на власт и разходване на публични средства.
С писмо с вх. № КПК-9861-1/18.07.2025 г. на КПК от председателя на Постоянната комисия по ЗПК към Общински съвет П., са получени следните доказателства: клетвен лист на Иван Лалов от 17.11.2023 г., Удостоверение за избран общински съветник № 14/06.11.2023 г. от ОИК П., Решение № 1 по Протокол № 1/21.11.2023 г. на Общински съвет П., Договор за правна защита и съдействие с пълномощно от 30.05.2025 г., преводно нареждане от 30.06.2025 г.
Служебно е извършена справка в НБД Население, ТРРЮЛНЦ, на сайта на Община П. и на сайта на Административен съд - П.

След като обсъди събраните в хода на административното производство доказателства, Комисията установи следното от фактическа страна:

Иван ****** Лалов е избран за общински съветник в Общински съвет П., мандат 2023 – 2027 г., и е положил клетва, видно от представения клетвен лист от 17.11.2023 г. и Удостоверение за избран общински съветник № 14/06.11.2023 г. на ОИК П.. С решение № 1 по Протокол № 1/21.11.2023 г. от заседание на Общински съвет П., Иван Лалов е избран за председател на Общински съвет П. 
На 30.05.2025 г. кметът на Община П. Ж.Г., е подписал Договор за правна защита и съдействие с адв. Г.М. от Адвокатска колегия – П., с предмет: процесуално представителство по адм. д. № 538/2025 г. по описа на Административен съд – П., срещу възнаграждение в размер на 1000 лева. По преписката е приложено пълномощно, с което е упълномощен адв. М. да представлява Иван Лалев, в качеството му на председател на Общински съвет П., по адм. д. № 538/2025 г. пред Административен съд – П., но на пълномощното няма положен подпис от Лалев. На 30.06.2025 г. сумата от 1000 лева е платена по сметка на адв. Г.М. с преводно нареждане с посочен наредител – Община П.
С Решение № 218 взето по Протокол № 30 от 14.05.2025 г., Общинският съвет, на основание чл. 52, ал. 1 и чл. 21, ал. 1, т. 6 във вр. с чл. 27, ал. 4 и ал. 5 от ЗМСМА, е приел бюджета на Община П. На основание чл. 60, ал. 1 от АПК е допуснал предварително изпълнение на Решенето с цел своевременно извършване на законоустановените дейности от Община П.
От направената справка на сайта на Административен съд – П. се установява, че адм.д. № 538/2025 г. е образувано по жалба на физическо лице срещу Решение № 218 на Общински съвет П., взето по Протокол № 30 от 14.05.2025 г. Ответник по делото е Общински съвет П.
В писмо с вх. № КПК-9861-1/18.07.2025 г. на КПК председателят на Постоянната комисия по ЗПК към Общински съвет П., е удостоверил, че Общински съвет П. не е взимал решение за упълномощаване на председателя на Общинския съвет Иван Лалов да подписва договор за правна защита и съдействие. Договорът за правна защита и съдействие с № 001895/30.05.2025 г. е подписан от кмета на Община П. като първостепенен разпоредител с бюджетни средства. Във втората му част – „Пълномощно“, е вписан Иван Лалов, в качеството му на председател на Общински съвет П., тъй като съгласно чл. 25, т. 6 от ЗМСМА и чл. 11, ал. 1, т. 5 от Правилника за организацията и дейността на общинския съвет, неговите комисии и взаимодействието му с общинската администрация, председателят представлява общинския съвет пред външни лица и организации. На приложеното по преписката пълномощно няма положен подпис.
Видно от направената справка в ТРРЮЛНЦ няма данни Иван ****** Лалов да има участия в търговски дружества. От направена справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Иван Лалов и Г.А.М.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от ЗПК, следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството му на общински съветник и председател на Общински съвет П., Иван ****** Лалов е лице, заемащо публична длъжност по смисъла на чл. 6, ал.1, т.32 от ЗПК, и компетентна да се произнесе относно наличието или липсата на конфликт на интереси по отношение на него е КПК. 
Съгласно чл. 25 и чл. 26 от ЗМСМА общинският съвет избира от своя състав председател на съвета. Председателят на общинския съвет: 1. свиква съвета на заседание; 2. ръководи подготовката на заседанията на съвета; 3. ръководи заседанията на съвета; 4. координира работата на постоянните комисии; 5. подпомага съветниците в тяхната дейност; 6. представлява съвета пред външни лица и организации. Председателят на общинския съвет се избира измежду състава на общинските съветници – членове на съвета, като същият няма статут на едноличен орган на изпълнителната власт. Съгласно чл. 11, ал. 1, т. 5 от Правилника за организацията и дейността на общинския съвет, неговите комисии и взаимодействието му с общинската администрация на Общински съвет П., председателят представлява общинския съвет пред външни лица и организации.
Съгласно чл. 11, ал. 1 от Закона за публичните финанси /ЗПФ/, разпоредител с бюджет е съответния ръководител на бюджетната организация. С разпоредбата на чл. 11, ал. 3 от същия закон е регламентирано, че кметът на общината е първостепенен разпоредител с бюджет по бюджета на общината  и като такъв отговаря за съставянето, отчитането и неговото изпълнение. Разходването на бюджетни средства представлява разпоредително действие, вследствие на което се формира разход за съответния бюджет. Видно от ЗПФ, кметът на общината е лицето, което има правомощието да разходва бюджетни средства от общинския бюджет. Разходването на бюджетни средства е управленски акт, който е в изпълнение на властнически правомощия. В резултат на съответния управленски акт се осъществява трансфер на общински средства от сметката на общината към сметката на трето физическо или юридическо лице. 
Договорът за правна защита и съдействие с № 001895/30.05.2025 г. с адв. Г.М. е подписан от кмета на Община П. като първостепенен разпоредител с бюджетни средства. В Пълномощното към Договора за правна защита и съдействие е вписан Иван Лалов, в качеството му на председател на Общински съвет П. и лице, което представлява общинския съвет пред външни лица и организации. На приложеното по преписката пълномощно няма положен подпис. Т.е. Иван Лалов, в качеството си на председател на Общински съвет П., не е упражнил правомощия във връзка с Договорът за правна защита и съдействие с № 001895/30.05.2025 г. и приложеното към него пълномощно. На 30.06.2025 г. сумата от 1000 лева е платена по сметка на адв. Г.М. с преводно нареждане с посочен наредител – Община П., което също не е подписано от Лалев, тъй като разпоредител с бюджетни средства е кметът на Община П.
По аргумент от разпоредбата на чл. 25 от ЗМСМА, председателят на общинския съвет притежава единствено организационни функции /правомощия във връзка с вътрешната организация на дейността на съвета и работата на неговите комисии/ и представителни функции /във връзка с взаимоотношенията на общинския съвет с други субекти/. В този смисъл Иван Лалов, в качеството си на председател на Общински съвет П., не би могъл да взима самостоятелни решения, касаещи трети лица. Съгласно чл. 38, ал. 1 от ЗМСМА кметът на общината е орган на изпълнителната власт в общината, който ръководи цялата изпълнителна дейност на общината – чл. 44 от ЗМСМА.
За пълнота по преписката е изследван въпросът за свързаност между Иван Лалов и Г.М. по смисъла на §1, т. 9 от ДР на ЗПК. От събраните по преписката доказателства – справки в НБД Население и ТРРЮЛНЦ, не се установява участие на Иван Лалов в капитала на търговски дружества или участие в управителен или контролен орган на такива. Не се установява родство по права линия, по съребрена линия - до четвърта степен включително, и по сватовство - до втора степен включително, между Иван Лалов и Г.А.М. Т.е. липсва свързаност между лицата по смисъла на §1, т. 9 от ДР на ЗПК.
От изложеното следва, че е налице една от предпоставките от общия състав на конфликт на интереси по отношение на Иван Лалов, в качеството му на председател на Общински съвет П., а именно лице, заемащо публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.70 от ЗПК, води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия от Иван ****** Лалов, в качеството му на председател на Общински съвет П., в частен интерес, негов или на свързани с него лица. Липсата на която и да е предпоставка от понятието конфликт на интереси обуславя и липсата на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Иван ****** Лалов, ЕГН ******, председател на Общински съвет П., и лице, заемащо публична длъжност по смисъла на чл. 6, ал.1, т.32 от ЗПК, поради липса на упражнени правомощия по служба във връзка с Договор за правна защита и съдействие с № 001895/30.05.2025 г. и приложеното към него пълномощно от същата дата, и преводно нареждане на Община П. от 30.06.2025 г.
Препис от решението да се изпрати на Окръжна прокуратура - П., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 




КОМИСИЯ:

ЗА ПРЕДСЕДАТЕЛ:…………..……...../АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/






